Preşedintele Senatului, liderul PNL Nicolae Ciucă, le-a transmis, vineri, românilor de peste Prut, un mesaj de solidaritate şi sprijin.
A amintit de contextul de securitate "deosebit de complicat" şi şi-a exprimat încrederea că, într-o zi, România şi Republica Moldova vor fi împreună în marea familie europeană.
"Pentru fraţii şi surorile noastre de dincolo de Prut. Vreau să transmit astăzi, de la Chişinău, un mesaj puternic de solidaritate şi sprijin în acest context de securitate deosebit de complicat. Cetăţenii Republicii Moldova ştiu deja că România le este cel mai de încredere partener.
Noi, liberalii, am susţinut şi vom continua sprijinul nostru necondiţionat pentru aceştia. Gândurile mele se îndreaptă, de asemenea, către sutele de mii de cetăţeni ai Republicii Moldova care trăiesc în România şi care sunt îngrijoraţi pentru familiile lor de peste Prut. Vreau să ştiţi că România preţuieşte la fel de mult locurile în care v-aţi născut", a scris, Ciucă, vineri, pe Facebook.
Republica Moldova, ţară independentă şi suverană
"Republica Moldova este astăzi pe drumul spre aderare la Uniunea Europeană. Este o ţară independentă şi suverană şi e singura care trebuie şi poate să îşi decidă soarta. Am credinţa că într-o zi, nu foarte departe, vom fi împreună în marea familie europeană", a adăugat Ciucă.
Preşedintele Senatului se află, vineri, într-o vizită oficială la Chişinău, urmând să se întâlnească cu preşedintele Parlamentului Republicii Moldova, Igor Grosu, şi cu Maia Sandu, preşedintele Republicii Moldova.